作者:辛棄疾
標題:賀新郎
內容:高閣臨江渚。訪層城、空餘舊跡，黯然懷古。畫棟珠簾當日事，不見朝雲暮雨。但遺意、西山南浦。天宇修眉浮新綠，映悠悠、潭影長如故。空有恨，奈何許。王郎健筆誇翹楚。到如今、落霞孤鶩，競傳佳句。物換星移知幾度，夢想珠歌翠舞。為徙倚、闌干凝佇。目斷平蕪蒼波晚，快江風、一瞬澄襟暑。誰共飲，有詩侶。